**Karstais Bruno Moto Kauss Biķerniekos**

**Pamatīga svelme un daudzveidīgs dalībnieku sastāvs, raksturo Bruno Moto Kausa izcīņas sacensības, kas svētdien notika Biķernieku trasē.**

Šoreiz organizatori bija sarūpējuši veselas divas, neierastas trašu konfigurācijas, kas kombinācijā ar diviem braucieniem katrai klasei, pamatīgi pārbaudīja braucēju meistarību. Ierastās ielas motociklu klases izmantoja modificētu Biķernieku ovāla konfigurāciju, kuru ātrākie BM 1000 klases veica ātrāk par minūti (rekords, M.Pirtnieks – 52:491). Un tieši uzvara otrajā braucienā, ļāva Mārcim Pirtniekam kāpt uz BM 1000 klases augstākā pakāpiena, apsteidzot Dmitriju Otrohovu un Jāni Jurgelēviču. Apvienotie BM 600, BM Street un dāmu ieskaites braucieni uzvaras ļāva svinēt Normundam Kazusam, Sergejam Kolomņinam un Ditai Romaņenkovai. Kartinga trases līkločus pilnībā izbaudīja Bruno Moto jaunizveidotā, pitbaiku klase, kas pamazām sāk iekarot popularitāti, kā atraktīvs un pieejams motosporta veids. Sacīkstē, pašmāju braucējiem nopietnu konkurenci sastādīja igaunis Mihails Bostrovs, kurš gan abos braucienos bija spiests atzīt Daugavpils BJC “Jaunība” pārstāvja Dmitrija Macuka pārsvaru. Trešais abos braucienos un kopvērtējumā – Dmitrijs Sardovs. Pitbaiku Junior(līdz 14 g.v.) klasē ārpus konkurences bija igaunis Travis Silak, krietni apsteidzot Marku Čerņevski un Ivaru Laitānu. Atzīmējot Zelta Mopēda 50-gadi, sacīkšu braucienus aizvadīja arī kādreizējās mazmotošosejas klases – mopēdi un skūteri. Vienātruma un divātruma mopēdu klasēs uzvarēja Artjoms Saharovs un Aleksejs Terentjevs. Skūteru braucienā, ārpus konkurences startējošais Eduards Sproģis ar Racing klases skūteri uzrādīja laikus, kas ļautu konkurēt arī dažās motociklu klasēs, bet standarta ieskaitē par uzvarētāju kļuva Māris Streļcovs. Sacensību dienaskārtību papildināja arī divas supermoto klases, kur braucēji cīnījās par Latvijas Kausa ieskaites punktiem. Uzvara kvalifikācija un abos braucienos, bija igauņa Hannes Lepmeta rezultāts S4 klasē, kur kompāniju uz pjedestāla sastādīja Toms Avens un Gatis Eglītis. Supermoto Street klasē ātrākais bija Jānis Strazdiņš.

Bruno Moto Racing pateicas visiem atbalstītājiem par iesaisti pasākumā. Nākošais Bruno Moto Cup posms 22.augustā, Biķerniekos. Vairāk info http://info.brunomoto.lv/

Pilnie rezultāti <https://speedhive.mylaps.com/Events/1889649>

Informāciju sagatavoja: Tāls Meļķis